Document ID: 32000L0054

Europos Parlamento Ir Tarybos direktyva 2000/54/EB
2000 m. rugsėjo 18 d.
dėl darbuotojų apsaugos nuo rizikos, susijusios su biologinių veiksnių poveikiu darbe (septintoji atskira direktyva, kaip numatyta Direktyvos 89/391/EEB 16 straipsnio 1 dalyje)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 137 straipsnio 2 dalį,
atsižvelgdami į Komisijos pasiūlymą,
atsižvelgdami į Ekonomikos ir socialinių reikalų komiteto nuomonę [1],
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos [2],
kadangi:
(1) 1990 m. lapkričio 26 d. Tarybos direktyva 90/679/EEB dėl darbuotojų apsaugos nuo rizikos, susijusios su biologinių veiksnių poveikiu darbe (septintoji atskira direktyva, kaip numatyta Direktyvos 89/391/EEB16 straipsnio 1 dalyje) [3], daugeliu atvejų [4] buvo gerokai pakeista. Siekiant aiškumo ir pagrįstumo Direktyvą 90/679/EEB reikėtų kodifikuoti.
(2) Būtiniausių reikalavimų, skirtų geresnei saugai ir sveikatai garantuoti apsaugant darbuotojus nuo rizikos, susijusios su biologinių veiksnių poveikiu darbe, laikymasis yra esminis veiksnys, užtikrinantis darbuotojų saugą ir sveikatą.
(3) Ši direktyva yra atskiroji direktyva, kaip numatyta 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo [5] 16 straipsnio 1 dalyje. Dėl to visos minėtos direktyvos nuostatos taikomos darbuotojų sąlyčiui su biologiniais veiksniais, nepažeidžiant griežtesnių ir (arba) specialių šios direktyvos nuostatų.
(4) Kaupiant duomenis galima gauti tikslesnių žinių apie riziką, kylančią dėl biologinių veiksnių poveikio.
(5) Remiantis naujais mokslo duomenimis, būtina reguliariai tikrinti ir tikslinti biologinių veiksnių sąrašą ir jų klasifikavimą.
(6) Be klasifikavimo, reikėtų pateikti papildomų duomenų apie daugelį biologinių veiksnių.
(7) Siekdami gerinti darbuotojų sveikatos apsaugą ir saugą, darbdaviai privalo domėtis naujausiais technologijos laimėjimais.
(8) Reikėtų imtis prevencinių priemonių nuo biologinių veiksnių neapsaugotų darbuotojų sveikatai apsaugoti ir saugai užtikrinti.
(9) Ši direktyva padeda praktiškai formuoti socialinę vidaus rinkos dimensiją.
(10) Pagal Tarybos sprendimą 74/325/EEB [6], rengdama šios srities pasiūlymus, Komisija turi konsultuotis su Darbuotojų saugos, higienos ir sveikatos patariamuoju komitetu; su juo buvo konsultuotasi rengiant pasiūlymus dėl šioje direktyvoje numatytų Tarybos direktyvų.
(11) Ši direktyva nepažeidžia valstybių narių įsipareigojimų, susijusių su VIII priedo B dalyje nustatytais perkėlimo į nacionalinius teisės aktus terminais,
PRIĖMĖ ŠIĄ DIREKTYVĄ:
I SKYRIUS
BENDROSIOS NUOSTATOS
1 straipsnis
Tikslas
1. Šios direktyvos tikslas - darbuotojų apsauga nuo jų sveikatai ir saugai dėl biologinių veiksnių poveikio darbe gresiančios ar galinčios grėsti rizikos, įskaitant šios rizikos prevenciją.
Joje nustatomos tam tikros būtiniausios šios srities nuostatos.
2. Visos Direktyvos 89/391/EEB nuostatos taikomos visai šio straipsnio 1 dalyje nurodytai sričiai, nepažeidžiant griežtesnių ir (arba) specialių šios direktyvos nuostatų.
3. Ši direktyva taikoma nepažeidžiant Tarybos direktyvos 90/219/EEB [7] ir Tarybos direktyvos 90/220/EEB [8] nuostatų.
2 straipsnis
Apibrėžimai
Šioje direktyvoje:
a) "biologiniai veiksniai" - mikroorganizmai, įskaitant genetiškai modifikuotus, ląstelių kultūros bei žmogaus endoparazitai, galintys sukelti bet kokią infekciją, alergiją ar apsinuodijimą;
b) "mikroorganizmas" - ląstelinė arba neląstelinė mikrobiologinė būtybė, galinti daugintis ar perduoti genetinę medžiagą;
c) "ląstelių kultūra" - iš daugialąsčių organizmų kilusių ląstelių augimas mitybinėse terpėse.
Pagal keliamos infekcijos rizikos laipsnį "biologiniai veiksniai" skirstomi į keturias rizikos grupes:
1) 1 grupės biologinis veiksnys - medžiaga, kuri negali sukelti žmonių ligų;
2) 2 grupės biologinis veiksnys - medžiaga, kuri gali sukelti žmonių ligas ir būti pavojinga darbuotojams; mažai tikėtina, kad jos plistų visuomenėje; paprastai yra veiksmingų profilaktikos priemonių arba ligos sėkmingai gydomos;
3) 3 grupės biologinis veiksnys - medžiaga, kuri gali sukelti sunkias žmonių ligas ir būti labai pavojinga darbuotojams; kyla rizika, kad jos gali išplisti visuomenėje; tačiau paprastai yra veiksmingų profilaktikos priemonių arba ligos sėkmingai gydomos;
4) 4 grupės biologinis veiksnys - medžiaga, kuri sukelia sunkias žmonių ligas ir yra ypač pavojinga darbuotojams; gali kilti didelė rizika, kad jos išplis visuomenėje; paprastai nėra veiksmingų profilaktikos priemonių ir ligos neišgydomos.
3 straipsnis
Taikymo sritis - rizikos nustatymas ir įvertinimas
1. Ši direktyva taikoma toms veiklos rūšims, kai darbuotojus veikia arba juos gali veikti dėl jų darbo susidarę biologiniai veiksniai.
2. Imantis veiklos, kurios metu gali kilti sąlyčio su biologiniais veiksniais rizika, reikia nustatyti darbuotojų sąlyčio pobūdį, laipsnį ir trukmę, kad būtų galima įvertinti visą darbuotojų sveikatai ar saugai gresiančią riziką bei nustatyti priemones, kurių reikės imtis.
Imantis įvairios veiklos, kurios metu darbuotojus gali veikti kelios biologinių veiksnių grupės, rizika įvertinama atsižvelgiant į visų pavojingų biologinių veiksnių keliamą pavojų.
Rizikos įvertinimo rezultatai turi būti atnaujinami reguliariai ir kaskart, kai tik pasikeičia sąlygos, galinčios turėti įtakos darbuotojų sąlyčiui su biologiniais veiksniais.
Kompetentingų institucijų prašymu darbdavys turi pateikti informaciją, panaudotiną minėtam įvertinimui atlikti.
3. Šio straipsnio 2 dalyje nurodytas įvertinimas atliekamas remiantis visa turima informacija, įskaitant:
a) biologinių veiksnių, kurie yra ar gali būti pavojingi žmonių sveikatai, klasifikaciją, nurodytą 18 straipsnyje;
b) kompetentingos institucijos rekomendacijas, nurodančias, kad siekiant apsaugoti darbuotojų, kuriuos darbo metu veikia ar gali veikti dėl jų darbo susidarę biologiniai veiksniai, sveikatą, reikėtų kontroliuoti tokius biologinius veiksnius;
c) informaciją apie ligas, kuriomis darbuotojai gali susirgti dėl dirbamo darbo;
d) dėl darbo galintį pasireikšti alerginį ar toksinį poveikį darbuotojams;
e) ligas, kuriomis susirgo darbuotojai ir kurios yra tiesiogiai susijusios su jų darbu.
4 straipsnis
Įvairių su rizikos įvertinimu susijusių straipsnių taikymas
1. Jei 3 straipsnyje paminėto įvertinimo rezultatai rodo, kad darbuotojus veikia ir (arba) gali veikti 1 grupės biologinis veiksnys, kuris nekelia rizikos darbuotojų sveikatai, 5-17 ir 19 straipsnių taikyti nereikia.
Vis dėlto, reikia laikytis VI priedo 1 punkto.
2. Jei 3 straipsnyje paminėto įvertinimo rezultatai rodo, kad veikla nėra susijusi su apgalvotu ketinimu dirbti su biologiniais veiksniais arba juos naudoti, tačiau jos metu darbuotojus gali veikti biologiniai veiksniai, kaip ir dirbant I priede pateiktame orientaciniame sąraše išvardytus darbus, yra taikomi 5, 7, 8, 10, 11, 12, 13 ir 14 straipsniai, nebent 3 straipsnyje nurodyto vertinimo rezultatai parodo, kad jų taikyti nebūtina.
II SKYRIUS
DARBDAVIŲ PAREIGOS
5 straipsnis
Pakeitimas
Jei veiklos pobūdis leidžia, darbdavys stengiasi nenaudoti kenksmingų biologinių veiksnių, pakeisdamas juos biologiniais veiksniais, kurie, dabartiniais duomenimis, tinkamai naudojami, šiaip ar taip, darbuotojų sveikatai yra nepavojingi arba mažiau pavojingi.
6 straipsnis
Rizikos sumažinimas
1. Jei 3 straipsnyje paminėto įvertinimo rezultatai rodo darbuotojų sveikatai ar saugai gresiancią riziką, būtina imtis poveikio prevencijos priemonių.
2. Jei, atsižvelgiant į veiklos pobūdį ir 3 straipsnyje paminėtą rizikos įvertinimą, to padaryti techniškai neįmanoma, poveikio rizika turi būti sumažinta iki tokio reikiamo minimalaus lygio, kad būtų tinkamai apsaugota tokių darbuotojų sveikata ir užtikrinta jų sauga, visų pirma imantis priemonių, kurios turi būti taikomos atsižvelgiant į 3 straipsnyje paminėto įvertinimo rezultatus:
a) kiek įmanoma sumažinama darbuotojų, kurie yra ar gali būti neapsaugoti nuo poveikio;
b) darbo procesai ir inžinerines kontrolės priemonės numatomos taip, kad būtų išvengta biologinių veiksnių patekimo į darbo vietą arba sumažintas patenkantis jų kiekis;
c) naudojamos kolektyvinės apsaugos priemonės ir (arba), jei poveikio neįmanoma išvengti kitomis priemonėmis, asmeninės apsaugos priemonės;
d) naudojamos higienos priemonės, skirtos atsitiktinio biologinių veiksnių pernešimo iš darbo vietos ar jų išleidimo į aplinką prevencijai arba pernešamam ar išleidžiamam kiekiui sumažinti;
e) naudojamas II priede nurodytas biologinio pavojaus ženklas ir kiti atitinkami įspėjamieji ženklai;
f) sudaromi planai, kaip elgtis su biologiniais veiksniais susijusių avarijų metu;
g) kai tai būtina ir techniškai įmanoma, tikrinama, ar už pirminio fizinio izoliavimo lygmens ribų nepateko darbe naudojami biologiniai veiksniai;
h) naudojamos saugios prieš tai tam tikrais atvejais atitinkamai apdorotų atliekų surinkimo, sandėliavimo ir šalinimo priemonės, įskaitant saugius ir aiškiai pažymėtus konteinerius;
i) imamasi priemonių, kad darbo vietoje būtų atsargiai dirbama su biologiniais veiksniais ir jie būtų saugiai transportuojami.
7 straipsnis
Kompetentingai institucijai skirta informacija
1. Jei 3 straipsnyje paminėto įvertinimo rezultatai rodo darbuotojų sveikatai ar saugai gresiancią riziką, kompetentingos institucijos prašymu darbdaviai pateikia atitinkamą informaciją apie:
a) įvertinimo rezultatus;
b) įvairią veiklą, kurios metu darbuotojus paveikė ar galėjo paveikti biologiniai veiksniai;
c) paveiktų darbuotojų skaičių;
d) už darbo saugą ir sveikatą atsakingo asmens pavardę ir kvalifikaciją;
e) taikytas apsaugos ir prevencijos priemones, įskaitant darbo tvarką ir metodus;
f) avarinį planą, skirtą darbuotojams apsaugoti nuo 3 arba 4 grupės biologinių veiksnių poveikio, kuris gali pasireikšti dėl fizinės izoliavimo sistemos gedimo.
2. Darbdaviai nedelsdami informuoja kompetentingą instituciją apie visas avarijas arba incidentus, dėl kurių į aplinką galėjo būti išleisti biologiniai veiksniai ir galėjo užsikrėsti ir (arba) sunkiai susirgti žmonės.
3. Pagal nacionalinius įstatymus ir (arba) praktiką įmonė, nutraukdama veiklą, kompetentingai institucijai pateikia 11 straipsnyje nurodytą sąrašą ir 14 straipsnyje nurodytas medicinos korteles.
8 straipsnis
Higiena ir asmeninė apsauga
1. Vykdant bet kokią veiklą, kurios metu dėl darbo su biologiniais veiksniais darbuotojų sveikatai ar saugai iškyla rizika, darbdaviai įpareigojami visada imtis reikiamų priemonių užtikrinti, kad:
a) darbuotojai nevalgytų ar negertų darbo aplinkoje, kurioje esama apsinuodijimo biologiniais veiksniais rizikos;
b) darbuotojai būtų aprūpinti tinkamais apsauginiais ar kitais specialiais drabužiais;
c) darbuotojams būtų įrengtos tinkamos prausyklos ir tualetai, kuriuose būtų priemonių akims plauti ir (arba) odos antiseptikų;
d) visos būtinos apsaugos priemonės:
- būtų deramai laikomos aiškiai pažymėtose vietose,
- būtų patikrintos ir išvalytos, jei įmanoma, prieš naudojimą ir, visais atvejais, jas panaudojus,
- prieš naudojant sugedusios priemonės būtų pataisytos arba pakeistos naujomis;
e) būtų nustatyta mėginių, imamų iš žmogaus arba gyvūno organizmo, ėmimo, darbo su jais ir jų apdorojimo tvarka.
2. Darbo drabužiai ir apsaugos priemonės, įskaitant šio straipsnio 1 dalyje nurodytus apsauginius drabužius, kurie gali būti užteršti biologiniais veiksniais, turi būti išnešami paliekant darbo vietą ir, prieš imantis antroje pastraipoje nurodytų priemonių, laikomi atskirai nuo kitų drabužių.
Darbdavys privalo užtikrinti, kad šie drabužiai ir apsaugos priemonės būtų nukenksmintos, išvalytos arba prireikus sunaikintos.
3. Šio straipsnio 1 ir 2 dalyse nurodytos priemonės vykdomos ne darbuotojų sąskaita.
9 straipsnis
Informacija ir darbuotojų mokymas
1. Darbdavys imasi reikiamų priemonių užtikrinti, kad, remiantis visa turima informacija, darbuotojai ir (arba) darbuotojų atstovai įmonėje ar įstaigoje būtų visapusiškai ir tinkamai, visų pirma juos informuojant ir instruktuojant, mokomi:
a) kokia rizika gali grėsti sveikatai;
b) kokių atsargumo priemonių reikės imtis poveikio prevencijai;
c) kokie yra higienos reikalavimai;
d) kaip naudoti apsaugos priemones ir vilkėti apsauginius drabužius;
e) kokius veiksmus turės atlikti darbuotojai įvykus incidentams, ir kad tokių incidentų nebūtų.
2. Mokymas:
a) organizuojamas prieš pradedant darbą, kurį dirbant bus kontaktuojama su biologiniais veiksniais;
b) priderinamas prie naujos ar pakitusios rizikos ir
c) prireikus periodiškai kartojamas.
10 straipsnis
Darbuotojų informavimas konkrečiais atvejais
1. Darbdaviai parengia raštiškas darbo vietoms skirtas instrukcijas ir prireikus pakabina skelbimus, kuriuose nurodoma bent jau tai, kokios tvarkos reikia laikytis tais atvejais, kai:
a) įvyksta su biologiniu veiksniu susijusi pavojinga avarija ar incidentas;
b) dirbama su 4 grupės biologiniu veiksniu.
2. Vadovui arba už darbo saugą ir sveikatą atsakingam asmeniui darbuotojai nedelsdami praneša apie visas avarijas ar incidentus, kurie įvyksta naudojant biologinius veiksnius.
3. Darbdaviai nedelsdami informuoja darbuotojus ir (arba) darbuotojų atstovus apie visas avarijas arba incidentus, dėl kurių į aplinką galėjo būti išleisti biologiniai veiksniai, galintys sunkiai užkrėsti ir (arba) susargdinti žmones.
Be to, darbdaviai nedelsdami praneša darbuotojams ir (arba) darbuotojų atstovams įmonėje ar įstaigoje apie įvykusias pavojingas avarijas ar incidentus, nurodo jų priežastis bei priemones, kurių buvo imtasi ar reikės imtis padėčiai ištaisyti.
4. Kiekvienas darbuotojas turi teisę gauti būtent su juo susijusią informaciją iš 11 straipsnyje nurodyto sąrašo.
5. Darbuotojai ir (arba) darbuotojų atstovai įmonėje ar įstaigoje turi teisę gauti anoniminę kolektyvinę informaciją.
6. Darbuotojų ir (arba) jų atstovų prašymu darbdaviai jiems teikia 7 straipsnio 1 dalyje nurodytą informaciją.
11 straipsnis
Paveiktų darbuotojų sąrašas
1. Darbdavys saugo 3 ir (arba) 4 grupės biologinių veiksnių paveiktų darbuotojų sąrašą, kuriame nurodoma atlikto darbo rūšis, jei įmanoma, biologiniai veiksniai, paveikę darbuotojus, ir yra atitinkami įrašai apie poveikius, avarijas bei incidentus.
2. Pagal nacionalinius įstatymus ir (arba) praktiką šio straipsnio 1 dalyje nurodytas sąrašas saugomas ne trumpiau kaip 10 metų nuo poveikio pabaigos.
Tais atvejais, kai buvo užfiksuoti tokie poveikiai, kurie galėjo sukelti infekcijas:
a) dėl biologinių veiksnių, galinčių sukelti ilgalaikes arba latentines infekcijas, poveikio;
b) kurių, esant dabartiniam žinių lygiui, negalima diagnozuoti, kol liga nepasireiškia po daugelio metų;
c) kurių sukeltos ligos inkubacinis laikotarpis yra ypač ilgas;
d) kurios sukelia ligas, kurios, nors ir gydomos, kartais po daugelio metų atsinaujina, arba
e) kurios gali turėti sunkių ilgalaikių pasekmių;
paveiktų darbuotojų sąrašas saugomas atitinkamai ilgiau - iki 40 metų nuo paskutinio užregistruoto poveikio pabaigos.
3. 14 straipsnyje nurodytas gydytojas ir (arba) kompetentinga institucija arba bet kuris kitas už sveikatą ir darbo saugą atsakingas asmuo turi teisę gauti šio straipsnio 1 dalyje nurodytą sąrašą.
12 straipsnis
Darbuotojų konsultavimas ir jų dalyvavimas
Vadovaujantis Direktyvos 89/391/EEB 11 straipsniu, su darbuotojais ir (arba) jų atstovais yra konsultuojamasi bei jie dalyvauja sprendžiant šioje direktyvoje minimus klausimus.
13 straipsnis
Pranešimas kompetentingai institucijai
1. Kompetentingai institucijai iš anksto pranešama apie pirmą kartą naudojamus:
a) 2 grupės biologinius veiksnius;
b) 3 grupės biologinius veiksnius;
c) 4 grupės biologinius veiksnius.
Pranešimas pateikiamas ne vėliau kaip prieš 30 dienų iki darbo pradžios.
Laikantis šio straipsnio 2 dalies, iš anksto pranešama apie kiekvieną pirmą kartą naudojamą 4 grupės biologinį veiksnį bei apie visus kitus naujus 3 grupės biologinius veiksnius, jei darbdavys tuos biologinius veiksnius laikinai klasifikuoja pats.
2. Su 4 grupės biologiniais veiksniais susijusias diagnostikos paslaugas teikiančių laboratorijų prašoma pateikti tik pirminį pranešimą apie savo ketinimus.
3. Kaskart, kai tik įvyksta darbo saugai ir sveikatai reikšmingi procesai ir (arba) pasikeičia tvarka, o dėl to informacija pasensta, reikia informuoti iš naujo.
4. Šio straipsnio 1, 2 ir 3 dalyse minėtame pranešime nurodoma:
a) įmonės ir (arba) įstaigos pavadinimas ir adresas;
b) už darbo saugą ir sveikatą atsakingo asmens pavardė ir kvalifikacija;
c) 3 straipsnyje nurodyto įvertinimo rezultatai;
d) biologinių veiksnių rūšys;
e) numatytos apsaugos ir prevencijos priemonės.
III SKYRIUS
ĮVAIRIOS NUOSTATOS
14 straipsnis
Sveikatos priežiūra
1. Valstybės narės, laikydamosi nacionalinių įstatymų ir (arba) praktikos, pasirengia tinkamai prižiūrėti darbuotojų, kuriems 3 straipsnyje paminėto įvertinimo rezultatai rodo sveikatai ir saugai gresiancią riziką, sveikatą.
2. Imamasi tokių šio straipsnio 1 dalyje nurodytų priemonių, kad prireikus būtų galima tinkamai prižiūrėti kiekvieno darbuotojo sveikatą:
a) iki pasireiškiant poveikiui;
b) reguliariai, kai tik pasibaigia poveikis.
Imamasi tokių priemonių, kad būtų įmanoma tiesiogiai įgyvendinti asmeninės ir darbo higienos priemones.
3. Atliekant 3 straipsnyje nurodytą įvertinimą, reikėtų nustatyti, kuriems darbuotojams gali prireikti specialių apsaugos priemonių.
Kai būtina, tie darbuotojai, kurie dar nėra atsparūs juos veikiantiems ar galintiems veikti biologiniams veiksniams, turi būti aprūpinti veiksmingais skiepais.
Aprūpindami skiepais darbdaviai turėtų atsižvelgti į VII priede pateiktą rekomenduojamą praktikos kodeksą.
Jei nustatoma, kad darbuotojas kenčia nuo infekcijos ir (arba) ligos, kurias galėjo sukelti biologiniai veiksniai, gydytojas ar už darbuotojų sveikatos priežiūrą atsakinga institucija kitiems panašų poveikį patyrusiems darbuotojams pasiūlo pasitikrinti sveikatą.
Tokiu atveju pagal 3 straipsnį pakartotinai įvertinama poveikio rizika.
4. Pagal nacionalinius įstatymus ir (arba) praktiką tais atvejais, kai tikrinama sveikata, asmeninės medicinos kortelės saugomos ne trumpiau kaip 10 metų nuo poveikio pabaigos.
Specialiais 11 straipsnio 2 dalies antroje pastraipoje nurodytais atvejais asmeninės medicinos kortelės saugomos atitinkamai ilgiau - iki 40 metų nuo paskutinio užregistruoto poveikio pabaigos.
5. Gydytojas arba už sveikatos priežiūrą atsakinga institucija pasiūlo apsaugos ar prevencijos priemones, kurias reikia taikyti kiekvienam darbuotojui.
6. Darbuotojams būtina teikti informaciją ir duoti patarimus visais jų sveikatos priežiūros, kuria jie gali pasinaudoti pasibaigus poveikiui, klausimais.
7. Remiantis nacionaliniais įstatymais ir (arba) praktika:
a) darbuotojai turi teisę gauti jų sveikatos tikrinimo rezultatus ir
b) tokie darbuotojai ar darbdavys gali pareikalauti peržiūrėti sveikatos tikrinimo rezultatus.
8. Darbuotojų sveikatos priežiūros praktinės rekomendacijos yra išdėstytos IV priede.
9. Kompetentingai institucijai pranešama apie visus pagal nacionalinius įstatymus ir (arba) praktiką nustatytus biologinių veiksnių sukeltų ligų ar mirties atvejus.
15 straipsnis
Kitos sveikatos ir veterinarinės priežiūros patalpos, išskyrus diagnostikos laboratorijas
1. Atliekant 3 straipsnyje nurodytą įvertinimą, ypač daug dėmesio turėtų būti skiriama:
a) abejonėms dėl biologinių veiksnių buvimo sergančių žmonių ar gyvūnų organizmuose ir iš jų paimtoje medžiagoje bei mėginiuose;
b) pavojui, kurį kelia sergančių žmonių arba gyvūnų organizmuose ir iš jų paimtoje medžiagoje bei mėginiuose esantys ar juose galintys būti biologiniai veiksniai;
c) rizikai, gresiančiai dėl darbo pobūdžio.
2. Sveikatos ir veterinarinės priežiūros patalpose imamasi tinkamų priemonių, kad būtų užtikrinta ten dirbančių darbuotojų sveikatos apsauga ir sauga.
Visų pirma reikia imtis šių priemonių:
a) nustatyti tinkamą nukenksminimo ir dezinfekavimo tvarką ir
b) laikytis saugaus užterštų atliekų tvarkymo bei naikinimo tvarkos.
3. Siekiant sumažinti infekcijos riziką, izoliatoriuose, kuriuose yra sergančių žmonių ar gyvūnų, kurie yra ar gali būti užkrėsti 3 arba 4 grupės biologiniais veiksniais, taikomos V priedo A skiltyje nurodytos izoliavimo priemonės.
16 straipsnis
Specialios priemonės, taikomos pramoniniams procesams, laboratorijoms ir gyvūnų laikymo patalpoms
1. Laboratorijose, įskaitant diagnostikos laboratorijas bei patalpas, kuriose laikomi laboratoriniai gyvūnai, kurie buvo tikslingai užkrėsti 2, 3 arba 4 grupės biologiniais veiksniais arba kurie yra arba gali būti tokių veiksnių nešiotojai, taikomos šios priemonės:
a) siekdamos sumažinti infekcijos riziką, laboratorijos, naudojančios 2, 3 arba 4 grupės biologinius veiksnius mokslo tyrimams, kūrimui, mokymui ar diagnostikai, izoliavimo priemones pasirenka pagal V priedą;
b) atlikus 3 straipsnyje nurodytą įvertinimą ir nustačius reikiamą fizinio biologinių veiksnių izoliavimo lygmenį pagal jų rizikos laipsnį, priemonės pasirenkamos pagal V priedą.
Su biologiniais veiksniais susijusia veikla turi būti užsiimama:
- tik toje darbo aplinkoje, kurioje taikomas ne mažesnis kaip 2 izoliavimo lygmuo, jei dirbama su 2 grupės biologiniu veiksniu,
- tik toje darbo aplinkoje, kurioje taikomas ne mažesnis kaip 3 izoliavimo lygmuo, jei dirbama su 3 grupės biologiniu veiksniu,
- tik toje darbo aplinkoje, kurioje taikomas ne mažesnis kaip 4 izoliavimo lygmuo, jei dirbama su 4 grupės biologiniu veiksniu;
c) laboratorijos, dirbančios su medžiagomis, kuriose gali būti biologinių veiksnių, galinčių sukelti žmonių ligas, tačiau kurių tikslas nėra darbas su biologiniais veiksniais (pvz., jų auginimas arba kaupimas), turėtų pasirinkti ne mažesnį kaip 2 izoliavimo lygmenį. Atitinkamais atvejais būtina nustatyti 3 arba 4 izoliavimo lygmenis, kai yra žinoma arba kai spėjama, kad jų būtina laikytis, išskyrus atvejus, kai kompetentingų nacionalinių institucijų pateiktuose nurodymuose konkrečiais atvejais leidžiama nustatyti žemesnį lygmenį.
2. Pramoniniuose procesuose, kuriems naudojami 2, 3 arba 4 grupės biologiniai veiksniai, būtina imtis šių priemonių:
a) remiantis praktinėmis priemonėmis ir laikantis atitinkamos VI priede nurodytos tvarkos, pramoniniams procesams taikomi šio straipsnio 1 dalies b punkto antroje pastraipoje nustatyti izoliavimo principai;
b) pagal rizikos, susijusios su 2, 3 arba 4 grupės biologinių veiksnių naudojimu, įvertinimo rezultatus kompetentingos institucijos gali nuspręsti, kokių tinkamų priemonių reikia imtis naudojant šiuos biologinius veiksnius pramonėje.
3. Tais atvejais, kai imantis šio straipsnio 1 ir 2 dalyse nurodytos veiklos nebuvo galima išsamiai įvertinti biologinių veiksnių, tačiau kai numatytas tokių veiksnių naudojimas gali kelti rimtą riziką darbuotojų sveikatai, tokia veikla gali būti vykdoma tik tose darbo vietose, kuriose yra ne mažesnis kaip 3 izoliavimo lygmuo.
17 straipsnis
Duomenų naudojimas
Komisija turi teisę gauti kompetentingų nacionalinių institucijų pateiktą 14 straipsnio 9 dalyje nurodytą informaciją.
18 straipsnis
Biologinių veiksnių klasifikavimas
1. Bendrijos klasifikacija grindžiama 2 straipsnio antros pastraipos 2-4 punktuose nustatytais apibrėžimais (2-4 grupės).
2. Kol bus parengta Bendrijos klasifikacija, valstybės narės biologinius veiksnius, kurie yra ar gali būti pavojingi žmonių sveikatai, klasifikuoja pagal 2 straipsnio antros pastraipos 2-4 punktuose nustatytus apibrėžimus (2-4 grupės).
3. Jei biologinio veiksnio, kurį reikia įvertinti, negalima aiškiai priskirti vienai iš 2 straipsnio antroje pastraipoje nustatytų grupių, jis turi būti priskirtas didžiausios rizikos grupei iš galimų alternatyvų.
19 straipsnis
Priedai
Techniniai priedų pakeitimai, kurie daromi atsižvelgiant į technikos pažangą, tarptautinių taisyklių ar charakteristikų pasikeitimus bei išradimus biologinių veiksnių srityje, priimami Direktyvos 89/391/EEB 17 straipsnyje nustatyta tvarka.
20 straipsnis
Pranešimas Komisijai
Valstybės narės pateikia Komisijai šios direktyvos taikymo srityje priimamų nacionalinių teisės aktų nuostatas.
21 straipsnis
Panaikinimas
Direktyva 90/679/EEB su pakeitimais, padarytais VIII priedo A dalyje išvardytomis direktyvomis, panaikinama nepažeidžiant valstybių narių įsipareigojimų, susijusių su VIII priedo B dalyje nustatytais perkėlimo į nacionalinius teisės aktus terminais.
Nuorodos į panaikintą direktyvą laikomos nuorodomis į šią direktyvą ir aiškinamos pagal IX priede pateiktą koreliacijos lentelę.
22 straipsnis
Įsigaliojimas
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
23 straipsnis
Adresatai
Ši direktyva skirta valstybėms narėms.
Priimta Briuselyje, 2000 m. rugsėjo 18 d.

Labels: 7
0
9
15